Document ID: 31992R3280

31992R3280
L 327/3
JURNALUL OFÍCIAL AL UNIUNII EUROPENE
REGULAMENTUL (CEE) NR. 3280/92 AL CONSILIULUI
din 9 noiembrie 1992
de modificare a Regulamentului (CEE) nr. 1576/89 de stabilire a regulilor generale cu privire la definirea, descrierea și prezentarea băuturilor spirtoase
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolele 43 și 100a,
având în vedere propunerea Comisiei (1),
în cooperare cu Parlamentul European (2),
având în vedere avizul Comitetului Economic și Social (3),
întrucât utilizarea capsulelor sau foliilor pe bază de plumb utilizate pentru acoperirea dispozitivelor de închidere a recipientelor în care se comercializează băuturile spirtoase ar trebui interzisă pentru a se preveni riscul de contaminare, în special prin contactul accidental cu aceste produse, precum și riscul de poluare a mediului cu deșeurile care conțin plumb provenit din aceste capsule sau folii; întrucât, cu toate acestea, producătorii și utilizatorii acestor capsule și folii ar trebui să beneficieze de o perioadă de adaptare prin aplicarea interdicției menționate numai de la 1 ianuarie 1993; întrucât este necesar, de asemenea, să se permită comercializarea produselor îmbuteliate în recipiente prevăzute anterior datei menționate mai sus cu astfel de capsule sau folii, până la epuizarea stocurilor;
întrucât Regulamentul (CEE) nr. 1576/89 (4) trebuie modificat în consecință,
ADOPTĂ PREZENTUL REGULAMENT:
Articolul 1
La articolul 7 alineatul (2) din Regulamentul (CEE) nr. 1576/89, se adaugă următoarea literă:
„(e)
De la 1 ianuarie 1993, băuturile spirtoase care fac obiectul prezentului regulament nu pot fi deținute pentru comercializare sau introducere pe piață în recipiente prevăzute cu dispozitive de închidere acoperite cu capsule sau folii pe bază de plumb. Cu toate acestea, se autorizează comercializarea băuturilor spirtoase îmbuteliate înainte de această dată în sticle prevăzute cu astfel de capsule sau folii, până la epuizarea stocurilor.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 noiembrie 1992.

Labels: 3
17
1